钦定古今图书集成/明伦汇编/氏族典/第215卷 > 何孟春
## 钦定古今图书集成/明伦汇编/氏族典/第215卷 > 何孟春

按《明外史何孟春传》：“孟春，字子元，郴州人。祖俊，云南
按察司佥事。父说，刑部郎中。孟春第弘治六年进士，
授兵部主事，进员外郎、郎中，出理陕西马政，还上《釐
弊五事》。正德初，出为河南参政，廉公有威，擢太仆少
卿，进为卿。驾幸宣府，驰疏谏。寻以右副都御史巡抚
云南。世宗即位，迁南京兵部右侍郎，半道召拜吏部”
右侍郎。嘉靖三年进左侍郎。七月，尚书乔宇罢，代署
部事。先是，大礼议起，孟春在云南闻之，上疏不报。及
桂萼进继统之说，御史马明衡建言获谴。孟春复抗
疏辨之。而帝入桂萼、张璁等言，召见群臣左顺门，示
以手敕，言章圣皇太后命去“本生”字。群臣骇愕。而璁、
萼列上礼官欺妄十三事，且斥为朋党。孟春愤甚，偕
九卿秦金等具疏争。疏入，留中，于是九卿俱跪伏左
顺门。帝大怒，孟春等停俸四月。孟春累被严谴，守之
不变。旋出为南京工部左侍郎。孟春屡疏引疾，至六
年春始得请。及《明伦大典》成，削其籍。久之，卒于家。隆
庆初，赠礼部尚书，谥文简。